બોરિંગ લેક્ચર ચાલતું હોય એ વખતે માનસિક રાહત મેળવવા માટેના કેટલાક મૌલિક ઉપાયો મને સૂઝ્યા છે (અલબત્ત, મારા લેક્ચર વખતે કોઈ આ ઉપાય ન અજમાવે એવી વિનંતી છે)ઃ (1) ભાષણ સાંભળતી વખતે વક્તા કેટલી વાર ચશ્માં ઊંચાનીચાં કરે છે તે ગણવું. (2) વક્તાને મૂછ ન હોય તો એનો મૂછવાળો ચહેરો કેવો લાગે એની કલ્પના કરવી. (3) વક્તાના પેન્ટનાં બન્ને પાયચાં સરખાં છે કે લાંબાં-ટૂંકાં એનું નિરીક્ષણ કરવું. (4) ભાષણ કરતી વખતે વક્તા નાકમાં આંગળી કેટલી વાર નાખે છે, કાનમાં આંગળી કેટલી વાર નાખે છે તેની ગણતરી કરવી. આના પરથી વક્તા ડાબોડી છે કે જમોડી તેનું અનુમાન કરવાનો પ્રયત્ન કરવો.